# ELŐTERJESZTÉS

# BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE

# 2021. július 13.-ai nyilvános

# rendkívüli ülésére

**TÁRGY:**

**Döntés a Balatonberény 1239/13 hrsz.-ú ingatlanon fürdőhely kijelöléséről I. forduló**

**ELŐADÓ:**

**Horváth László**

**polgármester**

Tisztelt Képviselő-testület!

A Balatonberény 1239/13 hrsz.-ú ingatlanon szabad strand kijelölésével kapcsolatosan az alábbi tájékoztatást adom:

A Balatonberény 1239/13 hrsz.-ú ingatlan összesen 35.024 m2 nagyságú, a melléklet térképfelvétel szerint a kijelölés során szóba jöhető terület mértéke kb. 16. 700 m2, ez a Vitorlás utca és a kikötő közötti terület. Ezen belül a kijelölt fürdőhely nagyságának meghatározása a képviselő-testület döntésén múlik, figyelembe véve a kijelöléshez szükséges feltételek biztosításának reális lehetőségét.

A Somogy Megyei Kormányhivatal illetékes munkatársai az előzetes bejárás alkalmával közölték azokat a minimális feltételeket, melyek megléte esetén támogatják a fürdőhely kijelölését a fenti területen.

Az önkormányzatnak a kérelem benyújtását megelőzően szabályzat formájában meg kell határoznia az alábbi adatokat:

* üzemeltető személyét, üzemeltetési időre vonatkozó adatokat (szezon hossza, napi nyitvatartási ideje), fürdőhely határa, partszakasz hossza, lejárók száma, férőhely, átlag napi fürdőzők, hétvégi átlag, elsősegélynyújtás módja, vízvizsgálatokat végző labor, parkolók, WC-k száma, zuhanyzók száma, öltözők, csapadékvíz és szennyvíz elhelyezése, hulladékszállítás, a nyújtott szolgáltatások felsorolása, sportolási lehetőségek, esetleges játékok és ezek felügyeletének módja.

A 2021. február 12.-i egyeztető megbeszélésen a Balatonberényi Fürdő és Szabadidő Egyesület vállalta, hogy a fürdőhellyé nyilvánítással kapcsolatos ingatlan tulajdonosi véleményeket összegyűjti és továbbítja az önkormányzat részére. Vállalta továbbá, hogy az idegenforgalmi szezonban felméri a Csicsergő sétányon parkoló személygépkocsik és a fürdőző vendégek számát, valamint a Nefelejcs és a Rózsa utca közti gyalogos forgalom nagyságát (a megbeszélésről emlékeztető készült).

Az egyesület egyúttal kérte, hogy a fürdőhely kijelölésére vonatkozó képviselő-testületi döntést megelőzően az érintett ingatlanok tulajdonosai, valamint az egyesület ismertethesse az üggyel kapcsolatos álláspontját.

Döntést kell hoznunk az üzemeltető tekintetében, amennyiben ez a Településüzemeltetési Kft. lesz, úgy a megkötött feladat-ellátási szerződést közös megegyezéssel módosítani kell, és a Kft-nek átadott feladatokat kiegészíteni a szabad strand üzemeltetésével. Ez esetben a Kft. részére egyúttal biztosítanunk kell a működtetéshez szükséges személyi és tárgyi kiadások pénzügyi fedezetét, ami jelen esetben a VMSZ nélkül minimum 4-5 millió Ft/szezon lenne. (2 fő takarító személyzet naponkénti váltásban, mentőőr díja, mentőeszközök, tisztítószerek, vízdíj növekmény, megnövekedett zöldterület-karbantartási, hulladékkezelési feladatok, bóják, stb.)

A jelenlegi vizesblokk női részlege 150 fő, a férfi részleg 200 fő kiszolgálására alkalmas. A fürdőhelyi partszakasz hosszát lehetséges úgy szabályozni, hogy az igazodjon a már meglévő vizesblokk kapacitásához, azonban a gyakorlatban a kijelöléstől függetlenül a teljes partszakasz vendégei igénybe fogják venni, így elkerülhetetlen a vizesblokk bővítése. A vizesblokkban jelenleg sem a férfi, sem a női részlegen nincs mozgáskorlátozott WC, ezek megléte a kijelölés alapfeltétele, melynek kialakításával a jelenleg meglévő WC fülkék száma is csökkeni fog. Ebből következik, hogy a már meglévő felépítmény átépítése, bővítése elengedhetetlen. A létszám további növekedése esetén (igazodik a kijelölt terület nagyságához) a WC fülkék, vizeldék, kézmosók számát az OTÉK előírása szerinti mennyiségre kell növelni.

A vízlejárók, lépcsők számát legalább egy lejáróval növelni kell.

Elsősegélyhely kialakítása a vizesblokk É-i homlokzatánál viszonylag védett helyen egy szakirányú középiskolás alkalmazásával megoldható, kedvező esetben nyári diákmunka keretében.

Az idényenként több alkalommal elvégzett vízvizsgálat jelenleg a Naturista Strandon történik, amely érvényes a községi strand területére is a két létesítmény közelsége miatt. Kijelölt szabad strand esetén a vízvizsgálatok a községi strandon történnének, melynek költsége az üzemeltetőt fogja terhelni.

A kijelöléshez legalább 2 db. parti zuhanyzó kiépítése szükséges térburkolással és a víz, szennyvízhálózatra történő rácsatlakozással. A községi strandon leszerelt zuhanyzók felújításával azok telepíthetőek.

Szintén a kijelöléshez kellene min. 2 db. öltözőfülke, melynek darabja kb. bruttó 1,5 millió Ft.

A csapadékvíz, szennyvíz elhelyezés megoldott, a hulladékszállítást az üzemeltető biztosítaná, a szükséges mennyiségű hulladékgyűjtő edényzet rendelkezésre áll.

A fürdőhelyre érkező gépjárművek parkolására a Csicsergő sétány déli oldalán lenne lehetőség ferde parkolással, megszüntetve a jelenleg balesetveszélyes kétoldali parkolási lehetőséget. Ez természetesen szabványos KRESZ táblák kihelyezésével történhet. Ez a parkolási mód 165 db. férőhelyet jelent.

A kísérleti partszakasz előtti vízfelület kb. 60 %-át nád borítja, melynek jelentős része II-III. osztályú és folyamatosan terjed. A nád terjedésének megakadályozására, esetleges irtására jelenleg elhatározott központi törekvés nincs, ami hosszú távú megoldást jelenthetne. A kialakult szárazulatok területének jelentős csökkentésére, megszüntetésére nincs lehetőség. Az áramlási viszonyok változásával a megülepedett iszapos területek továbbterjednek, a jelenlegi helyzet irritálja a fürdőzőket, a szabad vízfelületek elérése számukra egyre nagyobb problémát jelent. Központi akarat hiányában természetesen önkormányzatunk kérhet medertisztítási engedélyt amennyiben rendelkezik olyan tároló vagy lerakó hellyel, ahol a kitermelt iszap elhelyezhető. Ezek hiányában az iszapot a balatongyöröki zagyterekbe kell szállítani. Erre önkormányzatunknak jelenleg anyagi forrása nincsen és félő, hogy az iszap 1-2 éven belül újra visszatermelődne. Arról nem is beszélve, hogy a vízfelület a Magyar Államé, így a karbantartási feladat is állami feladat lenne. A tartós megoldás az is lehetne, ha 30-40 méter hosszú vízbejárókat telepítenénk, ezek költsége darabonként 10-15 millió Ft.

Kérem a T. Képviselő-testületet, hogy a szabad strand kijelölése tárgyában kezdjük el a tárgyalásokat, első lépésként kerüljön meghatározásra, hogy támogatottság esetén mekkora terület kijelölését terveznénk és ennek függvényében készüljön-e költségbecslés a kijelöléshez szükséges építési beruházásokról (a jelenlegi megbecsülhetetlen áremelkedések miatt csak tájékoztató jelleggel).

Balatonberény, 2021. július 6.

Horváth László

polgármester